4.

Articolele 325i și 325j se înlocuiesc cu următorul text: „Articolul 325i Tratamentul instrumentelor-indice și al altor instrumente cu mai multe elemente-suport (1) Pentru instrumentele-indice și alte instrumente cu mai multe elemente-suport, instituțiile utilizează o abordare transparentă de tip „look-through” după cum urmează: (a) în scopul calculării cerințelor de fonduri proprii pentru riscul delta și riscul de curbură, instituțiile consideră că dețin poziții individuale direct pe componentele-suport ale indicelui sau ale altor instrumente cu mai multe elemente-suport, cu excepția poziției pe un indice inclus în ACTP, pentru care calculează o sensibilitate unică la indicele respectiv; (b) instituțiilor li se permite să compenseze sensibilitățile la un factor de risc al unei anumite componente a unui instrument-indice sau a unui alt instrument cu mai multe elemente-suport cu sensibilitățile la același factor de risc al aceleiași componente a instrumentelor având la bază o singură semnătură, cu excepția pozițiilor incluse în ACTP; (c) în scopul calculării cerințelor de fonduri proprii pentru riscul vega, instituțiile pot fie să considere că dețin poziții individuale direct pe componentele-suport ale indicelui sau ale altor instrumente cu mai multe elemente-suport, fie să calculeze o sensibilitate unică la elementul-suport al instrumentului respectiv. În ultimul caz, instituțiile atribuie sensibilitatea unică benzii relevante prevăzute în subsecțiunea 1 din secțiunea 6 după cum urmează: (i) în cazul în care, ținând cont de ponderile atribuite indicelui, peste 75 % din componentele indicelui ar fi puse în corespondență cu aceeași bandă, instituțiile atribuie sensibilitatea benzii respective și o tratează ca o sensibilitate având la bază o singură semnătură în cadrul benzii respective; (ii) în toate celelalte cazuri, instituțiile atribuie sensibilitatea benzii relevante a indicelui. (2) Prin derogare de la alineatul (1) litera (a), instituțiile pot calcula o sensibilitate unică la o poziție pe un indice pe acțiuni cotat sau pe un indice de credit cotat în scopul calculării cerințelor de fonduri proprii pentru riscurile delta și de curbură, cu condiția ca indicele pe acțiuni cotat sau indicele de credit cotat să respecte condițiile prevăzute la alineatul (3). În acest caz, instituțiile atribuie sensibilitatea unică benzii relevante prevăzute în subsecțiunea 1 din secțiunea 6 după cum urmează: (a) în cazul în care, ținând cont de ponderile atribuite indicelui cotat, peste 75 % din componentele indicelui cotat respectiv ar fi puse în corespondență cu aceeași bandă, sensibilitatea unică este atribuită benzii respective și este tratată ca o sensibilitate având la bază o singură semnătură în cadrul benzii în cauză; (b) în toate celelalte cazuri, instituțiile atribuie sensibilitatea unică benzii relevante a indicelui cotat. (3) Instituțiile pot utiliza abordarea prevăzută la alineatul (2) pentru instrumentele care se raportează la un indice pe acțiuni cotat sau la un indice de credit cotat în cazul în care sunt îndeplinite toate condițiile următoare: (a) se cunosc componentele indicelui cotat și ponderile fiecărei componente în cadrul indicelui; (b) indicele cotat are cel puțin 20 de componente; (c) nicio componentă a indicelui cotat nu reprezintă mai mult de 25 % din capitalizarea de piață totală a indicelui respectiv; (d) niciun set cuprinzând o zecime din numărul total de componente ale indicelui cotat, rotunjit la cel mai apropiat număr întreg, nu reprezintă mai mult de 60 % din capitalizarea de piață totală a indicelui respectiv; (e) capitalizarea de piață totală a tuturor componentelor indicelui cotat este de cel puțin 40 de miliarde EUR. (4) O instituție utilizează, în mod constant de-a lungul timpului, doar abordarea prevăzută la alineatul (1) sau abordarea prevăzută la alineatul (2) pentru toate instrumentele care se raportează la un indice pe acțiuni cotat sau la un indice de credit cotat care îndeplinește condițiile prevăzute la alineatul (3). O instituție solicită permisiunea autorității competente înainte de a trece de la o abordare la alta. (5) Pentru un instrument-indice sau un alt instrument cu mai multe elemente-suport, datele privind sensibilitatea utilizate la calculul riscurilor delta și de curbură trebuie să fie consecvente, indiferent de abordările utilizate pentru instrumentul respectiv. (6) Instrumentele-indice sau instrumentele cu mai multe elemente-suport care prezintă alte riscuri reziduale menționate la articolul 325u alineatul (5) fac obiectul majorării pentru riscul rezidual menționate în secțiunea 4. Articolul 325j Tratamentul organismelor de plasament colectiv (1) O instituție calculează cerințele de fonduri proprii pentru riscul de piață aferente unei poziții pe un OPC utilizând una dintre următoarele abordări: (a) în cazul în care o instituție este în măsură să obțină suficiente informații despre expunerile-suport individuale ale OPC-ului, instituția calculează cerințele de fonduri proprii pentru riscul de piață aferente poziției pe OPC-ul respectiv prin aplicarea abordării transparente de tip „look-through” pozițiilor-suport ale OPC-ului, ca și cum acestea ar fi deținute direct de instituție; (b) în cazul în care instituția nu este în măsură să obțină suficiente informații despre expunerile-suport individuale ale OPC-ului, dar cunoaște conținutul mandatului OPC-ului și pot fi obținute cotații zilnice de preț pentru OPC-ul în cauză, instituția calculează cerințele de fonduri proprii pentru riscul de piață aferente poziției pe OPC-ul respectiv prin utilizarea uneia dintre abordările următoare: (i) instituția poate considera că poziția pe OPC-ul respectiv este o poziție pe un singur titlu de capital atribuită benzii „Alt sector” din tabelul 8 de la articolul 325ap alineatul (1); (ii) cu permisiunea autorității sale competente, instituția poate calcula cerințele de fonduri proprii pentru riscul de piață aferente OPC-ului respectiv în conformitate cu limitele stabilite în mandatul OPC-ului și în legislația relevantă; (c) în cazul în care instituția nu îndeplinește nici condițiile de la punctul (a) și nici pe cele de la punctul (b), ea atribuie OPC-ul în afara portofoliului de tranzacționare. O instituție care utilizează una dintre abordările prevăzute la litera (b) aplică cerința de fonduri proprii pentru riscul de nerambursare prevăzută în secțiunea 5 din prezentul capitol și majorarea pentru riscul rezidual prevăzută în secțiunea 4 din prezentul capitol în cazul în care mandatul OPC-ului implică faptul că unele expuneri din cadrul OPC-ului fac obiectul respectivelor cerințe de fonduri proprii. O instituție care utilizează abordarea prevăzută la litera (b) punctul (ii) poate calcula cerințele de fonduri proprii pentru riscul de credit al contrapărții și cerințele de fonduri proprii pentru riscul de ajustare a evaluării creditului aferente pozițiilor pe instrumente financiare derivate ale OPC-ului utilizând abordarea simplificată prevăzută la articolul 132a alineatul (3). (2) Prin derogare de la alineatul (1), în cazul în care o instituție are o poziție pe un OPC care se raportează la un indice de referință, iar diferența dintre rentabilitatea anualizată a OPC-ului și a indicelui de referință la care se raportează acesta din ultimele 12 luni este mai mică de 1 % în termeni absoluți, făcând abstracție de taxe și comisioane, instituția poate trata poziția respectivă ca pe o poziție pe indicele de referință la care se raportează OPC-ul. Instituția verifică respectarea acestei condiții atunci când își asumă poziția respectivă și, ulterior, cel puțin o dată pe an. Cu toate acestea, în cazul în care nu sunt disponibile toate datele pentru ultimele 12 luni, instituția poate utiliza, cu permisiunea autorității sale competente, diferența dintre rentabilitățile anualizate pe o perioadă mai scurtă de 12 luni. (3) Pentru pozițiile sale pe OPC-uri, o instituție poate utiliza o combinație între abordările menționate la alineatul (1) literele (a), (b) și (c). Cu toate acestea, pentru toate pozițiile pe același OPC, instituția trebuie să utilizeze doar una dintre aceste abordări. (4) În sensul alineatului (1) litera (b), o instituție realizează calculele pe baza următoarelor dispoziții: (a) în scopul calculării cerinței de fonduri proprii conform metodei bazate pe sensibilități prevăzute în secțiunea 2 din prezentul capitol, OPC-ul își asumă inițial o poziție pe expunerile care atrag cele mai mari cerințe de fonduri proprii prevăzute în secțiunea respectivă, în limitele maxime permise de mandatul său sau de legislația relevantă, și apoi continuă să își asume poziții în ordine descrescătoare, până la atingerea limitei pentru pierderea totală maximă; (b) în scopul calculării cerințelor de fonduri proprii pentru riscul de nerambursare prevăzute în secțiunea 5 din prezentul capitol, OPC-ul își asumă inițial o poziție pe expunerile care atrag cele mai mari cerințe de fonduri proprii prevăzute în secțiunea respectivă, în limitele maxime permise de mandatul său sau de legislația relevantă, și apoi continuă să își asume poziții în ordine descrescătoare, până la atingerea limitei pentru pierderea totală maximă; (c) OPC-ul aplică efectul de levier în limitele maxime permise de mandatul său sau de legislația relevantă, dacă este cazul. Cerințele de fonduri proprii pentru toate pozițiile pe același OPC pentru care se utilizează calculele menționate la primul paragraf sunt calculate în mod de sine stătător, ca portofoliu separat, utilizându-se abordarea prevăzută în prezentul capitol. (5) O instituție poate utiliza abordările menționate la alineatul (1) litera (a) sau (b) numai în cazul în care OPC-ul îndeplinește toate condițiile prevăzute la articolul 132 alineatul (3) și la articolul 132 alineatul (4) litera (a).”